Ingvild L. Indahl (25) hadde vært i byen og drukket kaffe med en venninne onsdag kveld. Da de ruslet bort til det splitter nye kollektivknutepunktet på Bragernes torg i Drammen, hørte de julemusikk.

– Musikken «Have yourself a merry little Christmas» runget over høyttalerne, men bildene på skjermen passet liksom ikke til. Vi gikk nærmere for å se. Da ble vi satt ut og begynte å le, sier Indahl.

På den store, nye digitale skjermen var rutetabellen byttet ut med heftig porno.

Det var Drammens Tidende som først omtalte saken.

Utradisjonell julestemning

Etter Ingvild og venninnen fikk summet seg, måtte de sjekke nærmere hvordan dette var mulig. De oppdaget at den digitale skjermen var en touch-skjerm og skjønte da at det trolig er noen som har hatt det morsomt på busselskapets bekostning.

– Litt lite gjennomtenkt fra selskapets side at man kan gå inn og endre innholdet på skjermene. Men det var jo en ganske så utradisjonell måte å komme i julestemning på, sier Indahl og ler.

Salgs- og markedssjef Kjersti Danielsen Nordgård i kollektivtrafikktjenestene Brakar ​sier at denne typen skjermer med rutetabeller er helt nye. Busselskapet fikk seg derfor en overraskelse da de oppdaget at noen hadde tuklet med skjermen og erstattet tabellene med porno.

– En glipp

– Dette var en glipp som ikke skulle ha skjedd. Vi ble ganske forferdet da vi fikk en telefon på morgenkvisten torsdag med beskjed om pornoen, sier Danielsen Nordgård.

Selskapet sjekket med IT-avdelingen og fikk svar på hvordan glippen kunne oppstå.

Onsdag kveld ble sertifikatet på softwaren fornyet, det førte til at skjermen med rutetabellen gikk i svart. Da dette skjedde ble det mulig for forbipasserende å trykke på touchskjermen og endre innholdet.

– Jeg hadde ikke drømt om at noen ville gjøre noe slikt, men det er alltid noen som er om seg når mulighetene er der. Her er det rett og slett noen som har sett sitt snitt til å ha det morsomt på vår bekostning, sier Brakar-sjefen.

Selskapet beklager

Selv om Indahl og venninnen tok det spesielle synet på rutetabellen med et smil, så gjør ikke Brakar det.

– Vi vil beklage så mye dersom noen ble støtt av pornoen som rullet på skjermen, sier Brakar-sjefen.

Nå har Brakar gått gjennom egne rutiner og alle andre digitale skjermer, slik at dette ikke kan skje flere ganger.

– Vi ønsker å sette våre reisende i julestemning, men ikke på denne måten, sier Danielsen Nordgård.